b'\n_START_ARTICLE_\nJoe Hill\n_START_PARAGRAPH_\nJoe Hill, (alk. Joel Emmanuel H\xc3\xa4gglund; tunnettu my\xc3\xb6s nimell\xc3\xa4 Joseph Hillstr\xc3\xb6m) (7. lokakuuta 1879, G\xc3\xa4vle, Ruotsi  \xe2\x80\x93 19. marraskuuta 1915 Utah, Yhdysvallat) oli radikaali amerikanruotsalainen lauluntekij\xc3\xa4 ja Industrial Workers of the World -j\xc3\xa4rjest\xc3\xb6n ammattiyhdistysaktiivi. Hilli\xc3\xa4 syytettiin murhasta Utahin osavaltiossa, ja h\xc3\xa4net teloitettiin ampumalla kiistanlaisessa oikeudenk\xc3\xa4ynniss\xc3\xa4 annetun tuomion mukaisesti._NEWLINE_Vuonna 1902 Yhdysvaltoihin muuttanut Hill teki tunnetuksi k\xc3\xa4sitteen \xe2\x80\x9dpiirakka taivaassa"\xe2\x80\x9d (engl. pie in the sky), joka viittaa poliittisesti konservatiivisten saarnaajien kehotukseen keskitty\xc3\xa4 palkintoja sis\xc3\xa4lt\xc3\xa4v\xc3\xa4\xc3\xa4n tuonpuoleiseen sen sijaan, ett\xc3\xa4 pyritt\xc3\xa4isiin kohentamaan elinoloja jo maan p\xc3\xa4\xc3\xa4ll\xc3\xa4.\n_START_SECTION_\nPopulaarikulttuurissa\n_START_PARAGRAPH_\nKuolemansa j\xc3\xa4lkeen Joe Hillist\xc3\xa4 on tullut yksi folkmusiikkiliikkeen legendoista. H\xc3\xa4nt\xc3\xa4 on kuolemansa j\xc3\xa4lkeen kunnioitettu muun muassa erilaisin postimerkein ja musiikkikappalein. Esimerkiksi Rage Against the Machinen kitaristi Tom Morello, folklaulaja Joan Baez ja punkyhtye Anti-Flag ovat tehneet Hillist\xc3\xa4 kertovan kappaleen._NEWLINE_Vuonna 1971 tuli ensi-iltaan Bo Widerbergin ohjaama ruotsalainen elokuva Joe Hill \xe2\x80\x93 kapinallinen. Sen nimiosaa esitt\xc3\xa4\xc3\xa4 Thommy Berggren._NEWLINE_Vuonna 1977 Olli Pellikka suomensi 13 Hillin laulua Turun ylioppilasteatterin lauluryhm\xc3\xa4n albumille Joe Hillin lauluja (Eteenp\xc3\xa4in! ETLP 325).'